אנדרדוס

חברי ההרכב

חברי ההרכב הם מתן צור, יאיר יעקבי ונדב נוה - שלושתם בוגרי ישיבת ההסדר קריית שמונה, ואשר בן-אבו - בוגר ישיבת מעלות.
תחילתו של ההרכב הייתה בשנת ה'תשס"ז (2007), כאשר נוה פנה לצור והציע לו להקים ביחד הרכב קומי. צור, נוה ויעקבי הציגו אז ביחד במספר הזדמנויות בישיבת ההסדר בקריית שמונה ובעקבות זאת חשב נוה על הרעיון. למרות זאת, הרעיון לא התפתח לכדי מעשה ודבר לא נעשה בעקבותיו.
בשנת ה'תשע"א (2011) חידש נוה את היוזמה, והציע שוב את ההצעה לצור. צור הסכים והרעיון החל לקרום עור וגידים. לדבריו של נוה, יעקבי צורף לחבורה מכיוון ש"היה לי ברור שאם ארצה לעשות משהו כזה, האדם הראשון שאני אעבוד איתו הוא יאיר, כי בישיבה הוא היה על תקן המצחיקן". את בן אבו, היחיד מבני החבורה שלא למד בישיבה בקריית שמונה, צירף לקבוצה יעקבי. נוה גם הוא הכיר את בן אבו לאחר שבן אבו שיחק בסרטים שנוה צילם אז, כחלק מלימודי הקולנוע שלו.
בנוסף לחברי ההרכב הרגילים, כאשר נדרשה דמות נשית במערכון, שיחקו אותה נעמה קלינמן, שרלין חזיזה, תמר שילה, אביטל בן-גד, תמר אלקן ועוד.
מלבד המשחק בסרטונים, נדב נוה גם אחראי לבימוי ולעריכה שלהם, יעל נוה-הרשברג, אשתו של נוה, מסייעת בצילום, נעם נוה, אחיו של נדב, מסייע בכתיבת מערכונים ורון אביטל משמש כעוזר הפקה וכאיש הטכני במופע של אנדרדוס.
ההרכב אינו העיסוק היחידי של החברים בו: בן אבו כותב טור בעולם קטן, עובד בערוץ מאיר לילדים, ולומד באקדמיה למוזיקה; צור עובד ככתב במקום בעולם ובמקומות נוספים; יעקבי עובד כבמאי ותסריטאי בחברת רוגטקה, כותב טור קבוע בעיתון בשבע ומופיע גם לבדו בהופעת סטנד-אפ; ונוה כותב מדור קבוע באותיות ועוסק בצילום ועריכת וידאו לגופים שונים, בהם ידיעות ספרים וגופים נוספים.
לדבריו של נוה, "הכיוון לא היה להיפגש ולעשות צחוקים. מלכתחילה לא רצינו שזה יסתכם בכך שהחברים שלנו יצפו ביוטיוב וייהנו. כיוונו גבוה ורצינו שזה יהיה יותר מסתם תחביב. לכן מלכתחילה היה ברור שכולנו הולכים להיות טוטליים על הפרויקט. יצרנו השקעה גדולה בקונספט, בדמויות, בצד הטכני ובשם הקבוצה, לפני שבכלל התחלנו לצאת עם זה". בנוסף, נוה טען שהוא לא הופתע מההצלחה של ההרכב, אלא רק מהעובדה שהדבר קרה כל כך מהר.

ציוני דרך

ב-9 בינואר 2012 העלה ההרכב את הסרטון הראשון, "אנדרדוס - מספר הודעות", שנצפה יותר מ-260,000 פעמים (נכון לניסן ה'תשע"ט).
פריצתם של אנדרדוס לתודעה הציבורית החלה ב-10 בינואר 2012, כאשר ההרכב העלה ליוטיוב סרטון פארודי בשם "אנדרדוס - המירוץ למיליון 3". הרקע להעלאתו של הסרטון היה לאחר שבעונה השנייה של המירוץ למיליון השתתפו זוג דתי בשם עקיבא וענהאל. בסרטון הוצגו זוגות פיקטיביים שונים שכביכול משתתפים במירוץ למיליון 3 ושחלקם הגדול קשור בדרך כלשהי להווי החיים הדתי על מגוון זרמיו, כגון קורא בתורה והמתקן שלו, רווק מבוגר ואמו המיואשת, מדריך ומדריכה מבני עקיבא, חברותא של בני ישיבה, זוג חברים חרדים ועוד. הסרטון נצפה כ-550,000 פעמים (נכון לניסן ה'תשע"ט)
, זכה לפופולריות רבה בציבור הדתי לאומי, והגיע לתפוצה נרחבת דרך הרשת החברתית פייסבוק ודרך הדואר האלקטרוני. בעקבות הסרטונים התפרסמו חברי ההרכב בציבור הדתי לאומי ורואיינו בערוץ 7, בעולם קטן, ערוץ 10 (צינור לילה), חדר החדשות, במגזין מוצש ובמקומות נוספים. בעקבות הצלחתו של הסרטון המשיכו חברי ההרכב להעלות סרטונים חדשים מדי שבוע.
ב-2 באוגוסט 2012 העלה ההרכב שיר פרודי בשם "אחלה חסודה" על סצנת הדייטים בציבור הדתי-לאומי. השיר הוא פרודיה על השיר הפרודי "אחלה חמודה" של הזמר בני בשן. הקליפ זכה להצלחה רבה ותוך כחודש הגיע לכ-240,000 צפיות. הצלחתו של הסרטון סוקרה גם בתקשורת הכללית. מספר הצפיות בקליפ, נכון לטבת התשע"ח (ינואר 2018), עומד על יותר מכ-728,000.
לקראת סוף דצמבר 2012, פחות משנה מאז העלאת הסרטון הראשון, הגיע ערוץ הווידאו של ההרכב ל-5 מיליון צפיות.
ההרכב הכניס בין סרטוניו מספר פרסומות בתשלום. פרסומות עבור בית ספר מעלה, ידיעות ספרים וכן קידום מכירות עבור ספר של הרב חיים נבון. ב-3 בינואר 2013 חברי ההרכב הנחו את טקס הגמר של מעלה, הנחיה ששילבה גם מערכונים חיים ומצולמים של ההרכב שעסקו בנושאים הקשורים ללימודי קולנוע ולקולנוע הדתי. המערכונים המצולמים הועלו לאחר מכן גם לערוץ של ההרכב ביוטיוב.
ב-9 בפברואר 2013 השיקו חברי ההרכב מופע חי על במה.
ב-30 באוגוסט 2013 התארח יו"ר הבית היהודי ושר הכלכלה נפתלי בנט במערכון של אנדרדוס לכבוד ראש השנה. הסרטון זכה ללמעלה מ-380,000 צפיות נכון לתמוז ה'תשע"ח.
ב-20 בפברואר 2014 העלה ההרכב שיר פרודי בשם "שיר הסמס" העוסק בתופעת שו"ת SMS בציבור הדתי לאומי. לחן השיר נלקח מהשיר "Fifty Ways to Say Goodbye" של טריין. השיר זכה להצלחה ובתוך פחות משבועיים הגיע ללמעלה מ-300,000 צפיות, וב-9 באפריל 2014 הפך לסרטון הנצפה ביותר של אנדרדוס עם למעלה מ-800,000 צפיות. סרטון זה גם נכנס לרשימת עשרת הסרטונים הבולטים של יוטיוב בישראל לשנת 2014. הסרטון נצפה יותר מ-1,300,000 נכון לכסלו ה'תשע"ח (דצמבר 2017).
בפברואר 2015 הסתיימה הצגת המופע הראשון, לאחר כמאה הופעות, ובפורים ה'תשע"ה השיק ההרכב מופע חדש שנקרא "אנדרדוס 2". במנחם אב (אוגוסט) באותה שנה העלה ההרכב שיר פרודי שנקרא "סנדלים" העוסק בערכם של הסנדלים בעונת הקיץ והוא פרודיה על השיר "Chandelier" של הזמרת האוסטרלית סיה פרלר. הסרטון זכה ליותר מ-780,000 צפיות נכון לטבת ה'תשע"ח (דצמבר 2017).
בכסלו ה'תשע"ז (דצמבר 2016) העלה ההרכב מחזמר לכל המשפחה שנקרא "חלומות במגירה". המחזמר נכתב ובוצע על ידי חברי ההרכב בניהולו האמנותי של הבמאי אורי אומנותי, והיה למעשה הפעם הראשונה בה ההרכב פנה באופן מפורש לילדים. כשנה לאחר מכן, בכסלו ה'תשע"ח (נובמבר 2017), העלה ההרכב מחזמר חדש שנקרא "הדייג ודג הזהב - בית ספר למשאלות".
ב-2 באפריל 2017 העלו סרטון לקראת פסח העוסק באופן סאטירי בעוגיית הקוקוס שאוכלים בפסח, השיר מבוסס על הלחן של השיר "זהב" של סטטיק ובן-אל תבורי. נכון לחודש כסלו ה'תשע"ח (דצמבר 2017) יש לסרטון יותר מ-716,000 צפיות.
באוגוסט 2017 העלה ההרכב סדרת רשת בשם "ישיבת הנהלה", המתארת ישיבות ניהול של ועד בית כנסת. בסדרה משתתפת, נוסף על חברי ההרכב, גם השחקנית שרלין חזיזה, וכן בפרק השני הופיע בה השחקן אסף אשתר בהופעת אורח. בפרק השביעי, שבעיקר מכיל פארודיה על פוליטיקה, הופיע בצלאל סמוטריץ' בהופעת אורח.
בספטמבר 2017 יצא אלבום בהשתתפות ההרכב ואמנים שונים נוספים שנקרא אולי בשבת יזרקו סוכריות ושהכיל שירי ילדים שכתב אורי אורבך. ההרכב השתתף בחלק מהשירים באלבום, וכן הנחה את ערב ההשקה שלו.
בנובמבר 2018 העלה ההרכב מחזמר נוסף לכל המשפחה, השלישי במספר, שנקרא "מערת האוצר".
בפברואר 2019 הודיע ההרכב על סיום הצגת המופע השני ("אנדרדוס 2"), והשקת המופע השלישי שנקרא "אנדרדוס - גברים שהשתיקה יפה להם".
ב14 באפר' 2019, פרסם ההרכב קליפ פארודי, ''הקטניות שלך'' על השיר של עומר אדם החברות שלך.

תוכן הסרטונים

המערכונים עוסקים בסיטואציות מהווי החיים בציבור הדתי לאומי. כל סרטון נפתח עם הסמליל, כלב עם כיפה בפה, ונשמעות מספר נביחות. בדרך כלל מכיל הסרטון מערכון בודד, אך לעיתים הוא מכיל רצף של קטעים המכונה "דיבוק". בסיום כל סרטון מופיעה פרפרזה הומוריסטית של משפט ידוע. במספר סרטונים שונה המבנה שלהם, בהקשר לתוכן שהציגו (פורים לא נעים, אחלה חסודה, פינג פונג).
על אף שהסרטונים עוסקים רבות בהומור על החיים הדתיים, חברי ההרכב מדגישים שהכוונה היא לא לצחוק על הדת. לדבריהם, "אנחנו ממש לא דתיים-לייט. יש קטע כזה בציבור הדתי, שמי שרוצה להיות דתי ומצחיק - או ששוחט פרות קדושות, או שחותר להומור קלאסי אורתודוקסי. אנחנו הלכנו לכיוון חדש - לא שוחטים את הפרה, אלא רק דוחפים אותה קדימה". בראיון לערוץ 7, מתן צור, חבר ההרכב, אמר: "אנחנו לא מזלזלים בהלכה, לא מזלזלים בתורה, רק מוסיפים קצת חיות והומור". בראיון לעיתון בשבע, הבהיר נדב נוה את הקווים האדומים של הקבוצה: "בכל מקרה, יהיו קווים אדומים מבחינתנו, שלגביהם לא נתגמש: קללות, צניעות, תכנים ומסר".

השפעה

סרטוני הקבוצה הפכו לפופולריים, ובמיוחד בציבור הדתי לאומי, והביטוי "אחלה חסודה" הפך לשגור בפיהם של רבים.
בין הביטויים להשפעת הקבוצה, היו ממים וקומיקסים שנעשו עליה, ציונים לשבח וגרסאות כיסוי לסרטונים שלה.
המאייר אור רייכרט הקדיש להרכב קריקטורה, על בסיס תמונה מאחד הסרטונים שלהם, המציגה את חברי הקבוצה בצורה דומה לציור "הסעודה האחרונה".
המגזין מוצש דירג ב-2013 את ההרכב במקום ה-27 ברשימת "100 האנשים שעושים לנו את המגזר" (רשימת 100 האנשים המשפיעים ביותר במגזר הדתי לאומי).
בסקר שערך העיתון שביעי נבחר ההרכב במקום הראשון ב"מצעד השנה" בקטגוריית הסטנדאפ לשנת 2014.
במסגרת "נבחרי שנת תשע"ז במוזיקה" של אתר סרוגים נבחר ההרכב להרכב השנה.

ביקורות

בעקבות המופע שהעלתה הקבוצה ב-9 בפברואר 2013 זכתה הקבוצה לביקורות נלהבות.
העיתונאית אמילי עמרוסי, שנכחה במופע ב-9 בפברואר 2013, ציינה בדף הפייסבוק שלה: "ראיתי אתמול את המופע החדש של אנדרדוס. תתפסו את הנעליים הראשונות שאתם רואים ופשוט רוצו. השתעלתי מצחוק... בשנייה שהמופע התחיל היה ברור שהם עלו על המגרש של הגדולים. מצחיקים מאוד, מדויקים מאוד ומהודקים מאוד... כמו סרטוני היוטיוב שלהם - היו שם מקצוענות, כישרון כתיבה ענק, כישרון משחק מהמם, הקפדה על פרטים, ביקורת פנים מגזרית חריפה והכי טוב: ההרגשה שזר לא יבין. שזה שלנו, רק שלנו, ורק אנחנו יכולים לצחוק ככה מהקטעים האלה, של בתוך המשפחה".
גם העיתונאי חנוך דאום נכח בהופעה. ברשמיו לאחר ההופעה כתב דאום בדף הפייסבוק שלו: "היום יש יוטיוב, ובוגרי ישיבת ההסדר קריית שמונה העלו לשם מערכונים. פחדתי שהגרסה הבימתית תאבד את הקסם. היא לא. ההופעה של אנדרדוס היא באמת מצוינת... מי שלא הולך יש לו עסק איתי".
המופע זכה לביקורות נלהבות גם מהאתר כיפה, הסופרת ליאת רוטנר, המגזין מוצש והעיתונאי אבי סגל.